**Dobro jutro, komisija za dodelu Nagrada „Svetislav Milić – mladima od srca“, donela je jednoglasnu odluku da dobitnici nagrade u 2020./2021. godini u oblasti sporta budu Aleksandar Nikolić i Dimitrije Ristić.**

Aleksandar Nikolić je apsolvent žurnalistike na Filozofskom fakultetu, a proteklih nekoliko godina radio je i pisao za nekoliko sportskih portala. Pisao je i za Niške vesti. Njegova životna borba ujedinila je Nišlije, a Aleksandar je kao pravi sportista iz te bitke izašao kao pobednik. Za tekst "Neprijatelj' pred vratima" o susretu sa nekadašnjim turskim košarkašem Keremom Tunčerijem u bolnici u Istanbulu i životnoj borbi protiv leukemije, mladi niški novinar je dobio nagradu za najboljeg sportskog novinara Niša u izboru Sekcije sportskih novinara Niša.

Aleksandar je autor više tekstova, ali ono što Aleksandar nosi u srcu je nešto posebno. Srećni smo da se zlatnom nizu priznanja, koje Aleksandar poseduje priključuje i nagrada „Svetislav Milić – mladima od srca“.

Dimitrije Ristić rođen je 14. avgusta 2002. godine u Nišu. Osnovnu školu Sreten Mladenović-Mika završio je 2017. godine kao đak generacije. Završava Medicinsku školu Dr Milenko Hadžić na smeru fizioterapeutski tehničar sa odličnim uspehom.

Dimitrije Ristić je karateom počeo da se bavi sa 6 godina. 2009. godine oblači svoj prvi kimono i već u njemu niže velike uspehe u svetu karatea. Dimitrije je od 2016. godine član Karate kluba “Elid” iz Niša, a još od 2013. godine brani boje zastave Republike Srbije, a od 2019. i u seniorskoj konkurenicji. Nosilac je majstorskog zvanja crni pojas 1. dan. Dimitrije je još kao dečak ostvarivao velike uspehe na tatamiju. Osvajač je preko 170 medalja od pionirskog do seniorskog uzrasta. Višestruki je šampion države u mlađim uzrasnim kategorijama. Već sa 16 godina postaje seniorski prvak Srbije i osvajač Kupa Srbije. Osvajač je balkanske bronzane medalje.

Od 2019. godine nastupa na turnirima svetske lige u seniorskoj konkurenciji na kojima beleži kvalitetne nastupe kao najmlađi na ovim turnirima i osvaja bodove koji ga rangiraju u 100 najboljih svetskih seniora u 2019. godini.

Od 2016. godine nalazi se na listi najperspektivnih sportista Grada Niša.

--

**Nagrada „Svetislav Milić“ dobitnicima će biti uručena 15. novembra na svečanosti u Nišu. Komisija za dodelu Nagrada „Svetislav Milić“ upućuje iskrene čestitke Aleksandru i Dimitriju i nada se da će ova priznanja biti samo dodatni motiv za dalje rezultate.**